
ΝΟΜΟΣ ΥΠ’ ΑΡΙΘ. 4180 

Αντικατάσταση καί συμπλήρωση διατάξεων για τη Ζώνη 
Καινοτομίας Θεσσαλονίκης καί άλλες διατάξεις. 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Εκδίδομε τον ακόλουθο νόμο που ψήφισε η Βουλή: 

Άρθρο 1 

Η παρ. 2 του άρθρου 1 του ν. 3489/2006, όπως ισχύει, 
αντικαθίσταται ως εξής: 

«2. Τα όρια της Ζ.ΚΑΙ.Θ. καθορίζονται με κοινή από¬ 
φαση των Υπουργών Μακεδονίας και Θράκης και Πε¬ 
ριβάλλοντος, Ενέργειας και Κλιματικής Αλλαγής, μετά 
από γνώμη του Διοικητικού Συμβουλίου της εταιρείας 
«Αλεξάνδρεια Ζώνη Καινοτομίας Α.Ε.» (Α.Ζ.Κ. Α.Ε.) και 
του Οργανισμού Ρυθμιστικού Σχεδίου και Προστασίας 
Περιβάλλοντος Θεσσαλονίκης του άρθρου 5 του ν. 1561/ 
1985 (ΑΊ48). Για την εκπλήρωση του σκοπού της Α.Ζ.Κ. 
Α.Ε. μπορεί να παραχωρούνται σε αυτή δημόσιοι ή ιδιω¬ 
τικοί χώροι προς χρήση. Για την παραχώρηση ακινήτων 
που ανήκουν στο Δημόσιο, αρμοδιότητας Υπουργείου 
Οικονομικών, εφαρμόζονται οι εκάστοτε ισχύουσες δι¬ 
ατάξεις περί παραχώρησης δημοσίων κτημάτων. Στην 
περίπτωση παραχώρησης ιδιωτικών χώρων, μεταξύ του 
φορέα παραχώρησης και της Α.Ζ.Κ. Α.Ε. υπογράφεται 
έγγραφη συμφωνία, με την οποία καθορίζονται οι βα¬ 
σικοί όροι της παραχώρησης, όπως ιδίως η διάρκεια, 
τα οικονομικά ή άλλου είδους ανταλλάγματα και οι εν 
γένει υποχρεώσεις των μερών.» 

Αρθρο 2 

Η παρ. 2 του άρθρου 2 του ν. 3489/2006 όπως ισχύει, 
αντικαθίσταται ως εξής: 

«2. Το Στρατηγικό Σχέδιο καταρτίζεται από το Δι¬ 
οικητικό Συμβούλιο της εταιρείας με την επωνυμία 
«Αλεξάνδρεια Ζώνη Καινοτομίας Α.Ε.» αφού ληφθούν 
υπόψη τυχόν προτάσεις της Επιτροπής του άρθρου 13. 
Το Στρατηγικό Σχέδιο εγκρίνεται με απόφαση του επο- 
πτεύοντος Υπουργού. Με την ίδια διαδικασία μπορεί να 
τροποποιείται το Στρατηγικό Σχέδιο.» 

Αρθρο 3 

Το άρθρο 3 του ν. 3489/2006, όπως ισχύει, αντικαθί¬ 
σταται ως εξής: 


«Αρθρο 3 

Ιδρυση ανώνυμης εταιρείας με την επωνυμία 
«Αλεξάνδρεια Ζώνη Καινοτομίας Α.Ε.» 

1. Ιδρύεται ανώνυμη εταιρεία με την επωνυμία «Αλε¬ 
ξάνδρεια Ζώνη Καινοτομίας Α.Ε.» («Εταιρεία»), με έδρα 
την Περιφερειακή Ενότητα Θεσσαλονίκης, η οποία επο¬ 
πτεύεται από τον Υπουργό Μακεδονίας και Θράκης. 
Η εταιρεία επιδιώκει σκοπούς κοινωφελείς και δημοσίου 
συμφέροντος και έχει ως κύρια αποστολή τη διαχείριση 
και την ανάπτυξη της Ζ.ΚΑΙ.Θ.. Η εταιρεία δεν υπάγεται 
στον ευρύτερο δημόσιο τομέα, όπως αυτός ορίζεται 
στην παρ. 1 του άρθρου 1Β του ν. 2362/1995, και λει¬ 
τουργεί αποκλειστικά με τους κανόνες της ιδιωτικής 
οικονομίας, στο πλαίσιο των διατάξεων του παρόντος 
νόμου και του καταστατικού της και συμπληρωματικά, 
των διατάξεων του κ.ν. 2190/1920 (Α' 37), εξαιρείται δε 
από τις διατάξεις του ν. 3429/2005 (Α' 314). 

2. Η διοίκηση της εταιρείας, η οργάνωση και η λει¬ 
τουργία της, οι αρμοδιότητες των οργάνων της και 
κάθε ειδικότερο θέμα ρυθμίζονται με το καταστατι¬ 
κό της, το οποίο καταρτίζεται από το Δ.Σ. αυτής και 
εγκρίνεται με απόφαση του εποπτεύοντος Υπουργού, η 
οποία δημοσιεύεται στην Εφημερίδα της Κυβερνήσεως. 
Με την ίδια διαδικασία τροποποιείται το καταστατικό 
της Εταιρείας.» 

Άρθρο 4 

1. Η περίπτωση β' της παρ. 2 του άρθρου 4 του 
ν. 3489/2006 αντικαθίσταται ως εξής: 

«β) Η κατάρτιση και διαχείριση προγραμμάτων που 
επιχορηγούνται από το Πρόγραμμα Δημοσίων Επεν¬ 
δύσεων, την Ευρωπαϊκή Ένωση και Διεθνείς Οργα¬ 
νισμούς, τα οποία αποσκοπούν στην ανάπτυξη της 
εφαρμοσμένης έρευνας για τη δημιουργία καινοτόμων 
προϊόντων, στην παραγωγή καινοτόμων προϊόντων και 
στην ανάπτυξη και εφαρμογή καινοτόμων διαδικασιών 
παραγωγής αγαθών και υπηρεσιών. Με απόφαση του 
Υπουργού Ανάπτυξης, Ανταγωνιστικότητας, Μεταφορών, 
Υποδομών και Δικτύων ή του κατά περίπτωση αρμόδιου 
Υπουργού, που δημοσιεύεται στην Εφημερίδα της Κυ¬ 
βερνήσεως, καθορίζονται, κατά περίπτωση, οι όροι και οι 
προϋποθέσεις υλοποίησης προγραμμάτων που χρημα¬ 
τοδοτούνται από το Πρόγραμμα Δημοσίων Επενδύσεων, 
όπως το αντικείμενο, με δυνατότητα ορισμού συγκε- 

κριμένου επιστημονικού πεδίου, ο προϋπολογισμός του 
προγράμματος, οι αποδέκτες της ενίσχυσης, οι όροι και 
οι προϋποθέσεις επιχορήγησης, οι επιλέξιμες δαπάνες, 
τα κριτήρια αξιολόγησης, οι διαδικασίες υπαγωγής, πα¬ 
ρακολούθησης της υλοποίησης της επένδυσης και της 
χρηματοδότησης των αποδεκτών της ενίσχυσης και 
κάθε άλλο σχετικό θέμα. Με όμοια απόφαση καθορίζεται 
ο τρόπος κατά τον οποίο παρακολουθείται η εκτέλεση 
των προγραμμάτων αυτών και ελέγχεται η νομιμότητα 
των σχετικών δαπανών.» 

2. Στην παρ. 3 του άρθρου 4 του ν. 3489/2006 προ¬ 
στίθεται περίπτωση γ' ως εξής: 

«γ) Να συνάπτει με φορείς του δημόσιου ή του ιδιωτι¬ 
κού τομέα συμβάσεις έργων, προμηθειών και υπηρεσιών, 
είτε συμβάσεις παραχώρησης έργων και υπηρεσιών και 
να συμμετέχει σε συμπράξεις δημόσιου και ιδιωτικού 
τομέα, συμβατικού ή θεσμοθετημένου τύπου και σε εται¬ 
ρείες μικτής οικονομίας κάθε νομικής μορφής.» 

Άρθρο 5 

Οι παράγραφοι 1 και 3 του άρθρου 5 του ν. 3489/2006, 
όπως ισχύουν, αντικαθίστανται ως εξής: 

«Άρθρο 5 

Μετοχικό κεφάλαιο 

1. Το αρχικό μετοχικό κεφάλαιο της Εταιρείας ορίζε¬ 
ται σε εξήντα χιλιάδες (60.000) ευρώ και διαιρείται σε 
χίλιες (1.000) ονομαστικές μετοχές, ονομαστικής αξίας 
εξήντα (60) ευρώ εκάστης. Οι μετοχές αυτές αναλαμ¬ 
βάνονται, στο σύνολό τους, από το Δημόσιο. Για την 
άσκηση των δικαιωμάτων του ως μετόχου, το Δημόσιο 
εκπροσωπείται από τους Υπουργούς Οικονομικών και 
Μακεδονίας και Θράκης. Με κοινή απόφαση των ίδιων 
Υπουργών, μετά από πρόταση του Διοικητικού Συμβου¬ 
λίου μπορεί να αυξάνεται το μετοχικό της κεφάλαιο, 
με έκδοση νέων μετοχών. Οι αυξήσεις του μετοχικού 
κεφαλαίου μπορεί να πραγματοποιούνται και με δημό¬ 
σια εγγραφή στο Χρηματιστήριο. 

3. Με κοινή απόφαση των Υπουργών Οικονομικών 
και Μακεδονίας και Θράκης, το Δημόσιο μπορεί να 
μεταβιβάζει τις μετοχές του σε οποιοδήποτε πρόσωπο 
από τα αναφερόμενα στην προηγούμενη παράγραφο, 
προτιμώμενων, μεταξύ αυτών, των νομικών προσώπων 
ιδιωτικού δικαίου. Η διάθεση των μετοχών του Δημοσίου 
γίνεται σε τιμή που καθορίζεται, κάθε φορά, με κοινή 
απόφαση των Υπουργών Οικονομικών και Μακεδονίας 
και Θράκης.» 

Άρθρο 6 

Το άρθρο 6 του ν. 3489/2006, όπως ισχύει, αντικαθί¬ 
σταται ως εξής: 

«Άρθρο 6 

Οργάνωση και λειτουργία της Εταιρείας 

1. Για την οργάνωση και λειτουργία της Εταιρείας 
καταρτίζονται από το Διοικητικό Συμβούλιο οι ακόλου¬ 
θοι κανονισμοί: 

α) Ο Κανονισμός Εσωτερικής λειτουργίας. 

Με τον Κανονισμό αυτόν καθορίζονται η οργανωτική 
δομή της εταιρείας, ο αριθμός του προσωπικού της 
εταιρείας, η κατανομή αυτού σε κατηγορίες, κλάδους 
και ειδικότητες, τα καθήκοντά του, η ευθύνη του κατά 
την άσκηση των καθηκόντων του, τα κριτήρια και η δια¬ 


δικασία πρόσληψης και αξιολόγησής του, η εξέλιξή του, 
τα κλιμάκια αμοιβών και αποδοχών, η εκπαίδευση και 
επιμόρφωσή του και κάθε άλλη σχετική λεπτομέρεια. Ο 
Κανονισμός Εσωτερικής λειτουργίας καταρτίζεται από 
το Διοικητικό Συμβούλιο της Εταιρείας και εγκρίνεται 
εντός τεσσάρων μηνών με απόφαση του εποπτεύοντος 
Υπουργού η οποία δημοσιεύεται στην Εφημερίδα της 
Κυβερνήσεως. 

β) Ο Κανονισμός Προμηθειών και Παροχής Υπηρεσιών. 

Με την επιφύλαξη της εφαρμογής των εκάστοτε ισχυ- 
ουσών διατάξεων του Δικαίου της Ευρωπαϊκής Ένωσης 
για τις δημόσιες συμβάσεις και των αντίστοιχων διατά¬ 
ξεων ενσωμάτωσης αυτών στο Εθνικό Δίκαιο, οι συμβά¬ 
σεις προμηθειών και παροχής κάθε είδους υπηρεσιών, 
όπως ιδίως υπηρεσιών παροχής συμβουλών, διαφήμισης 
και προβολής, που συνάπτει η Εταιρεία, εξαιρούνται από 
τις νομοθετικής και κανονιστικής ισχύος διατάξεις που 
διέπουν τις αντίστοιχες κατηγορίες συμβάσεων των 
φορέων του Δημοσίου και των νομικών προσώπων και 
επιχειρήσεων του ευρύτερου δημόσιου τομέα, όπως 
εκάστοτε ισχύουν και διέπονται αποκλειστικά από τον 
Κανονισμό Προμηθειών και Παροχής Υπηρεσιών της 
Εταιρείας. Ο εν λόγω Κανονισμός καταρτίζεται από το 
Διοικητικό Συμβούλιο της Εταιρείας και εγκρίνεται με 
κοινή απόφαση του εποπτεύοντος Υπουργού και του 
Υπουργού Ανάπτυξης και Ανταγωνιστικότητας και Υπο¬ 
δομών, Μεταφορών και Δικτύων, η οποία δημοσιεύεται 
στην Εφημερίδα της Κυβερνήσεως. 

Μέχρι την έγκριση του Κανονισμού Προμηθειών και 
Παροχής Υπηρεσιών, η Εταιρεία μπορεί να συνάπτει 
συμβάσεις προμήθειας αγαθών και παροχής υπηρεσι¬ 
ών ακολουθώντας διαδικασίες που ορίζονται από το 
Διοικητικό της Συμβούλιο, κατά περίπτωση ανάλογα 
με το αντικείμενο και την αξία της δημοπρατούμενης 
σύμβασης. 

γ) Ο Κανονισμός Εκτέλεσης Έργων. 

Με την επιφύλαξη της εφαρμογής των εκάστοτε ισχυ- 
ουσών διατάξεων του Δικαίου της Ευρωπαϊκής Ένω¬ 
σης για τις δημόσιες συμβάσεις και των αντίστοιχων 
διατάξεων ενσωμάτωσης αυτών στο Εθνικό Δίκαιο, οι 
συμβάσεις εκτέλεσης έργων που συνάπτει η Εταιρεία 
εξαιρούνται από τις διατάξεις που διέπουν τις αντίστοι¬ 
χες κατηγορίες συμβάσεων των φορέων του Δημοσίου 
και των νομικών προσώπων και επιχειρήσεων του ευ¬ 
ρύτερου δημόσιου τομέα, όπως εκάστοτε ισχύουν και 
διέπονται αποκλειστικά από τον Κανονισμό Εκτέλεσης 
Έργων της Εταιρείας. Ο εν λόγω Κανονισμός καταρτί¬ 
ζεται από το Διοικητικό Συμβούλιο της Εταιρείας και 
εγκρίνεται με κοινή απόφαση των Υπουργών Ανάπτυξης 
και Ανταγωνιστικότητας και Υποδομών, Μεταφορών και 
Δικτύων και Μακεδονίας και Θράκης, η οποία δημοσι¬ 
εύεται στην Εφημερίδα της Κυβερνήσεως. 

Μέχρι την έγκριση του Κανονισμού Εκτέλεσης Έργων, 
η Εταιρεία μπορεί να συνάπτει συμβάσεις εκτέλεσης 
έργων ακολουθώντας διαδικασίες που ορίζονται από 
το Διοικητικό της Συμβούλιο, κατά περίπτωση ανάλογα 
με το αντικείμενο και την αξία της δημοπρατούμενης 
σύμβασης. 

δ) Ο Κανονισμός Μισθώσεων. 

Οι μισθώσεις ακινήτων που ανήκουν κατά κυριότητα 
στην Εταιρεία ή παραχωρούνται σε αυτήν με οποιαδή¬ 
ποτε έννομη σχέση εξαιρούνται από τις διατάξεις του 
π.δ. 34/1995. Οι μισθώσεις αυτές διέπονται από τις δια- 

τάξεις του εν λόγω Κανονισμού και του Αστικού Κώδικα 
(Α.Κ.). Ο Κανονισμός Μισθώσεων καταρτίζεται από το 
Διοικητικό Συμβούλιο της Εταιρείας και εγκρίνεται με 
απόφαση του εποπτεύοντος Υπουργού, η οποία δημο¬ 
σιεύεται στην Εφημερίδα της Κυβερνήσεως. 

2. Η Εταιρεία μπορεί, με απόφαση του Διοικητικού 
Συμβουλίου της, να συνάπτει προγραμματικές συμβά¬ 
σεις με φορείς του ευρύτερου δημόσιου τομέα για την 
εκτέλεση, τη διοίκηση και το συντονισμό των πόσης 
φύσεως έργων της αρμοδιότητάς της.» 

Αρθρο 7 

Το άρθρο 7 του ν. 3489/2006, όπως ισχύει, αντικαθί¬ 
σταται ως εξής: 

«Αρθρο 7 

Όργανα διοίκησης της Εταιρείας 

1. Όργανα διοίκησης της εταιρείας αποτελούν η Γενι¬ 
κή Συνέλευση και το Διοικητικό Συμβούλιο (Δ.Σ.) αυτής. 

2. Η Γ ενική Συνέλευση είναι το ανώτατο όργανο της 
εταιρείας και ασκεί τις αρμοδιότητες που ορίζονται 
στον παρόντα νόμο, στο καταστατικό της εταιρείας 
και, συμπληρωματικά, στις διατάξεις του ν. 2190/1920. 

3. Η Εταιρεία διοικείται από επταμελές Διοικητικό 
Συμβούλιο, το οποίο αποτελείται από τον Πρόεδρο, 
τον Διευθύνοντα Σύμβουλο, έναν εκπρόσωπο της Περι¬ 
φέρειας Κεντρικής Μακεδονίας, ο οποίος ορίζεται από 
το Περιφερειακό Συμβούλιο μαζί με τον αναπληρωτή 
του, έναν εκπρόσωπο του Εθνικού Κέντρου Έρευνας 
και Τεχνολογικής Ανάπτυξης που ορίζεται από το Δι¬ 
οικητικό του Συμβούλιο μαζί με τον αναπληρωτή του, 
έναν εκπρόσωπο του Αριστοτέλειου Πανεπιστήμιου 
Θεσσαλονίκης που ορίζεται από τη Σύγκλητο μαζί με 
τον αναπληρωτή του, οι οποίοι προέρχονται από κλάδο 
συναφή με τις δραστηριότητες και το σκοπό της εται¬ 
ρείας, έναν εκπρόσωπο του Συνδέσμου Βιομηχανιών 
Βορείου Ελλάδος που ορίζεται από το Διοικητικό του 
Συμβούλιο μαζί με τον αναπληρωτή του και έναν εκ¬ 
πρόσωπο του Συνδέσμου Εξαγωγών Βορείου Ελλάδος 
που ορίζεται από το Διοικητικό του Συμβούλιο μαζί 
με τον αναπληρωτή του. Ο Πρόεδρος και τα μέλη του 
Διοικητικού Συμβουλίου, τακτικά και αναπληρωματικά, 
διορίζονται με απόφαση του εποπτεύοντος Υπουργού 
για θητεία τριών ετών, η οποία μπορεί να ανανεώνεται 
για ίσο χρόνο. 

Οι ιδιότητες του Προέδρου και του Διευθύνοντος Συμ¬ 
βούλου μπορεί να συντρέχουν στο ίδιο πρόσωπο. Στην 
περίπτωση αυτή, με την απόφαση του εποπτεύοντος 
Υπουργού περί ορισμού του Διοικητικού Συμβουλίου 
ορίζεται ένα επιπλέον τακτικό μέλος με τον αναπλη¬ 
ρωτή του, ώστε ο συνολικός αριθμός των μελών του 
Διοικητικού Συμβουλίου να ανέρχεται σε επτά. 

4. Ο Πρόεδρος του Διοικητικού Συμβουλίου προέρχε¬ 
ται από τον επιχειρηματικό, τον επιστημονικό - τεχνικό 
ή τον ερευνητικό χώρο και πρέπει να διακρίνεται για 
το επιστημονικό κύρος, τις ειδικές γνώσεις και την 
εμπειρία του επί θεμάτων συναφών προς το σκοπό 
της εταιρείας. 

5. Διευθύνων Σύμβουλος ορίζεται πτυχιούχος πανε¬ 
πιστημιακού ιδρύματος της ημεδαπής ή ισότιμου και 
αντίστοιχου ιδρύματος της αλλοδαπής, σε γνωστικό 
αντικείμενο συγγενές με τους τομείς δραστηριότητας 
της Εταιρείας και προϋπηρεσία επί οκτώ (8) τουλάχι¬ 


στον έτη σε θέση αυξημένης ευθύνης στο δημόσιο ή 
ιδιωτικό τομέα. Διευθύνων Σύμβουλος προσλαμβάνεται 
με σύμβαση ιδιωτικού δικαίου ορισμένου χρόνου, διάρ¬ 
κειας τριών έως έξι ετών, με απόφαση του εποπτεύ¬ 
οντος Υπουργού, ύστερα από δημόσια προκήρυξη της 
θέσης. Με την απόφαση προκήρυξης της θέσης του 
Διευθύνοντος Συμβούλου καθορίζεται η διαδικασία και 
τα κριτήρια της επιλογής αυτού. Σε περίπτωση κατά 
την οποία οι ιδιότητες του Προέδρου και Διευθύνοντος 
Συμβούλου συντρέχουν στο ίδιο πρόσωπο, ο Διευθύνων 
Σύμβουλος ασκεί και καθήκοντα Πρόεδρου του Δ.Σ. της 
Εταιρείας, χωρίς πρόσθετη αμοιβή. Μέχρι την πρόσλη¬ 
ψη του Διευθύνοντος Συμβούλου ή σε περίπτωση που 
αυτός εκλείψει ή απουσιάζει, καθήκοντα εκτελεστικού 
εκπροσώπου της εταιρείας ασκεί μέλος του Δ.Σ. που 
ορίζεται με ειδική απόφαση του Συμβουλίου. 

6. Με κοινή απόφαση του εποπτεύοντος Υπουργού 
και του Υπουργού Οικονομικών καθορίζεται η αποζη¬ 
μίωση του Προέδρου, του Διευθύνοντος Συμβούλου 
και των μελών του Διοικητικού Συμβουλίου της εται¬ 
ρείας, σύμφωνα με τα οριζόμενα στο άρθρο 2 του 
ν. 3899/2010 (Α' 212). 

7. Το Διοικητικό Συμβούλιο της Εταιρείας εποπτεύει 
και ελέγχει τη διαχείριση της περιουσίας της και έχει 
τις αρμοδιότητες που προβλέπονται στον παρόντα 
νόμο, στο Καταστατικό της Εταιρείας και, συμπλη¬ 
ρωματικά, στις σχετικές διατάξεις του ν. 2190/1920. Το 
Διοικητικό Συμβούλιο συνέρχεται, συνεδριάζει και απο¬ 
φασίζει σύμφωνα με το Καταστατικό της.» 

Άρθρο 8 

Οι παράγραφοι 1 και 2 του άρθρου 8 του ν. 3489/2006, 
όπως ισχύει, αντικαθίστανται και προστίθεται παράγρα¬ 
φος 3, ως εξής: 

«1. Η Εταιρεία στελεχώνεται με προσωπικό το οποίο 
προσλαμβάνεται: είτε α) με σύμβαση εργασίας αορί¬ 
στου χρόνου μετά από δοκιμαστική περίοδο δώδεκα 
(12) μηνών ή ορισμένου χρόνου είτε β) μέσω δανεισμού 
εργαζομένων στη βάση ειδικής συμφωνίας με τρίτους ή 
συμφωνίας προσωρινής απασχόλησης, σύμφωνα με τα 
άρθρα 113-133 του ν. 4052/2012 (Α' 41) είτε γ) με σύμβαση 
έργου. Όλες οι παραπάνω συμβάσεις, υπό στοιχεία (α), 
(β) και (γ), διέπονται αποκλειστικά από τις διατάξεις 
της κείμενης εργατικής νομοθεσίας που εφαρμόζονται 
στις σχέσεις εργασίας του ιδιωτικού τομέα και του 
Κανονισμού Εσωτερικής Λειτουργίας της Εταιρείας. 
Η διαδικασία στελέχωσης τελεί υπό την εποπτεία του 
Α.Σ.Ε.Π.. 

Οι νομικοί σύμβουλοι και δικηγόροι της Εταιρείας προ¬ 
σλαμβάνονται είτε με σχέση έμμισθης εντολής είτε με 
σχέση παροχής ανεξάρτητων υπηρεσιών, σύμφωνα με 
τον Κανονισμό Εσωτερικής Λειτουργίας Αυτής. 

2. Από τη δημοσίευση του παρόντος και για τρία (3) 
έτη μπορεί να αποσπάται στην Εταιρεία προσωπικό με 
ειδικά προσόντα ή εμπειρία από δημόσιες υπηρεσίες, 
νομικά πρόσωπα δημοσίου και ιδιωτικού δικαίου, ορ¬ 
γανισμούς και επιχειρήσεις του ευρύτερου δημόσιου 
τομέα όπως αυτός ορίζεται στην παρ. 1 του άρθρου 1Β 
του ν. 2362/1995. Οι αποσπάσεις διενεργούνται με κοινή 
απόφαση του εποπτεύοντος Υπουργού, του Υπουργού 
Διοικητικής Μεταρρύθμισης και Ηλεκτρονικής Διακυ¬ 
βέρνησης και του κατά περίπτωση αρμόδιου Υπουργού, 
μετά από αίτημα του Δ.Σ. της Εταιρείας και του ενδια- 

φερόμενου και κατά παρέκκλιση των κείμενων διατά¬ 
ξεων. Οι αποσπώμενοι στην Εταιρεία λαμβάνουν από 
αυτή το σύνολο των αποδοχών και των πάσης φύσεως 
γενικών ή ειδικών επιδομάτων, που αντιστοιχούν στην 
οργανική τους θέση, πλην εκείνων που συνδέονται με 
την ενεργό άσκηση των καθηκόντων τους. Σε κάθε πε¬ 
ρίπτωση η μισθοδοσία βαρύνει την Εταιρεία. 

3. Από τη θέση σε ισχύ του παρόντος μέχρι και την 
έκδοση της απόφασης της παραγράφου 3 του άρθρου 7 
του παρόντος, οι πάσης φύσεως δαπάνες που αφορούν 
ληξιπρόθεσμες ή μελλοντικές οφειλές μισθοδοσίας του 
προσωπικού και λειτουργίας της Εταιρείας, συμπερι¬ 
λαμβανομένων των εξόδων μετακίνησής του, βαρύνουν 
τον προϋπολογισμό του Υπουργείου Μακεδονίας και 
Θράκης (ΚΑΕ 0211, 0213, 0221, 0291, 0292, 0293, 0711) και 
καταβάλλονται από αυτό με ισόποση παρακράτηση από 
την επιχορήγηση της εταιρείας του έτους 2013 που 
έχει εγγράφει στον προϋπολογισμό του Υπουργείου 
Μακεδονίας και Θράκης (ΚΑΕ 2599).» 

Άρθρο 9 

Το άρθρο 10 του ν. 3489/2006, όπως ισχύει, αντικαθί¬ 
σταται ως εξής: 

«Άρθρο 10 

Αρμοδιότητες του Διοικητικού Συμβουλίου 

1. Το Διοικητικό Συμβούλιο της Εταιρείας καταρτίζει: 

α) Το Στρατηγικό Σχέδιο, το οποίο εγκρίνεται σύμφω¬ 
να με τα οριζόμενα στο άρθρο 2 του παρόντος. 

β) Το Επιχειρησιακό Σχέδιο, που εγκρίνεται, τροποποι¬ 
είται ή αναθεωρείται με απόφαση του Διοικητικού Συμ¬ 
βουλίου. Με όμοια απόφαση ορίζονται το περιεχόμενο 
και η διάρκεια του σχεδίου αυτού, η προθεσμία εντός 
της οποίας υποβάλλεται προς έγκριση, η διαδικασία 
παρακολούθησης της εφαρμογής του και κάθε άλλο 
ειδικότερο θέμα και σχετική λεπτομέρεια. 

γ) Τον ετήσιο προϋπολογισμό της, καθώς και την έκ¬ 
θεση τεκμηρίωσής του, ο οποίος εγκρίνεται με απόφαση 
του εποπτεύοντος Υπουργού. 

δ) Τον ετήσιο απολογισμό της και τις οικονομικές 
καταστάσεις, που υποβάλλονται στον εποπτεύοντα 
Υπουργό και τις αρμόδιες εποπτικές αρχές. 

ε) Ετήσια έκθεση για την πορεία της έρευνας και 
της καινοτομίας στη Ζ.ΚΑΙ.Θ. που υποβάλλεται στον 
εποπτεύοντα Υπουργό. 

2. Οι ετήσιες οικονομικές καταστάσεις της Εταιρεί¬ 
ας υπόκεινται στον έλεγχο των Ορκωτών Ελεγκτών 
Λογιστών, σύμφωνα με τις κείμενες διατάξεις περί 
ανωνύμων εταιρειών.» 

Άρθρο 10 

1. Η παρ. 1 του άρθρου 11 του ν. 3489/2006 αντικαθί¬ 
σταται ως εξής: 

«1. Οι θύλακες Υποδοχής Καινοτόμων Δραστηριοτήτων 
(Θ.Υ.Κ.Δ.) είναι ειδικά διαμορφωμένες και οργανωμένες 
περιοχές εντός της Ζ.ΚΑΙ.Θ., με την οποία έχουν άμε¬ 
ση οργανωτική και λειτουργική διασύνδεση ως χώροι 
υποδοχής, εγκατάστασης και λειτουργίας επιχειρήσεων, 
φορέων και ινστιτούτων των οποίων οι δραστηριότητες 
εξυπηρετούν το σκοπό της Ζ.ΚΑΙ.Θ.. Οι Θ.Υ.Κ.Δ. ιδρύονται 
από την Εταιρεία.» 

2. Η παρ. 2 του άρθρου 11 του ν. 3489/2006 αντικαθί¬ 
σταται ως εξής: 


«2. Με διάταγμα, που εκδίδεται μετά από κοινή πρό¬ 
ταση των Υπουργών Περιβάλλοντος, Ενέργειας και Κλι¬ 
ματικής Αλλαγής και Μακεδονίας και Θράκης, ιδρύονται 
οι Θ.Υ.Κ.Δ. (Θύλακες Υποδομής Καινοτόμων Δραστηρι¬ 
οτήτων) και καθορίζονται τα όρια, οι χρήσεις γης, οι 
όροι δόμησης και η ρυμοτόμησή τους, καθώς και κάθε 
ειδικότερο θέμα και σχετική λεπτομέρεια. Η ίδρυση, ορι- 
οθέτηση και πολεοδόμηση κάθε Θ.Υ.Κ.Δ. επισπεύδεται 
από την Εταιρεία, η οποία υποβάλει για το σκοπό αυτόν 
σχετικό φάκελο στην αρμόδια υπηρεσία του Υπουργεί¬ 
ου Περιβάλλοντος, Ενέργειας και Κλιματικής Αλλαγής, 
στον Οργανισμό Ρυθμιστικού Σχεδίου και Προστασίας 
Περιβάλλοντος Θεσσαλονίκης, καθώς και στους οργα¬ 
νισμούς τοπικής αυτοδιοίκησης πρώτου και δεύτερου 
βαθμού, στα διοικητικά όρια των οποίων ιδρύονται οι 
Θ.Υ.Κ.Δ..» 

3. Η παρ. 7 του άρθρου 11 του ν. 3489/2006 αντικαθί¬ 
σταται ως εξής: 

«7. Η οργάνωση, η διοίκηση και η λειτουργία των 
Θ.Υ.Κ.Δ., καθώς και κάθε άλλο σχετικό θέμα, ρυθμίζο¬ 
νται από σχετικό Κανονισμό, ο οποίος καταρτίζεται από 
το Δ.Σ. της Εταιρείας και εγκρίνεται με απόφαση του 
εποπτεύοντος Υπουργού, η οποία δημοσιεύεται στην 
Εφημερίδα της Κυβερνήσεως.» 

Άρθρο 11 

Η παρ. 3 του άρθρου 12 του ν. 3489/2006 αντικαθί¬ 
σταται ως εξής: 

«3. Επιτρέπεται η εγκατάσταση πάσης φύσεως οι¬ 
κονομικών δραστηριοτήτων εντός των περιοχών της 
Ζ.ΚΑΙ.Θ. που έχουν οριστεί ως Θ.Υ.Κ.Δ., εφόσον η εγκα¬ 
τάσταση αυτή συνάδει και προωθεί τους στόχους της 
Ζ.ΚΑΙ.Θ., μετά από σχετική άδεια σκοπιμότητας, η οποία 
εκδίδεται από το Δ.Σ. της Εταιρείας. Τα κριτήρια, οι 
προϋποθέσεις και η διαδικασία έκδοσης της άδειας 
σκοπιμότητας καταρτίζονται από το Δ.Σ. της Εταιρείας, 
αφού ληφθούν υπόψη τυχόν προτάσεις της Επιτροπής 
του άρθρου 13, και εγκρίνονται με απόφαση του επο¬ 
πτεύοντος Υπουργού που δημοσιεύεται στην Εφημερίδα 
της Κυβερνήσεως. Με την ίδια διαδικασία μπορεί να 
αναπροσαρμόζονται τα κριτήρια, οι προϋποθέσεις και 
η διαδικασία έκδοσης της άδειας σκοπιμότητας.» 

Άρθρο 12 

Το άρθρο 13 του ν. 3489/2006, όπως ισχύει, αντικαθί¬ 
σταται ως εξής: 

«Αρθρο 13 

1. Το Διοικητικό Συμβούλιο της εταιρείας «Αλεξάνδρεια 
Ζώνη Καινοτομίας Α.Ε.» συνεπικουρείται στο έργο του 
από τη Συμβουλευτική Επιτροπή Ανάπτυξης της Ζ.ΚΑΙ.Θ., 
η οποία λειτουργεί χωρίς οποιαδήποτε αποζημίωση ως 
συμβουλευτικό όργανο. 

2. Η Επιτροπή συγκροτείται από δεκαπέντε μέλη τα 
οποία διορίζονται με απόφαση του Υπουργού Μακε¬ 
δονίας και Θράκης. Στην Επιτροπή μετέχουν ένας εκ¬ 
πρόσωπος από το Υπουργείο Μακεδονίας και Θράκης, 
ένας εκπρόσωπος της Περιφερειακής Ένωσης Δήμων 
Κεντρικής Μακεδονίας, ένας εκπρόσωπος της Ενδιάμε¬ 
σης Διαχειριστικής Αρχής της Περιφέρειας Κεντρικής 
Μακεδονίας, ένας εκπρόσωπος του Πανεπιστημίου Μα¬ 
κεδονίας, ένας εκπρόσωπος από το Διεθνές Πανεπιστή¬ 
μιο Ελλάδος, ένας εκπρόσωπος από το Αλεξάνδρειο 

Τεχνολογικό Εκπαιδευτικό Ιδρυμα Θεσσαλονίκης, ένας 
εκπρόσωπος από το ΕθνικόΊδρυμα Αγροτικής'Ερευνας, 
ένας εκπρόσωπος από την Αμερικάνικη Γεωργική Σχο¬ 
λή, ένας εκπρόσωπος από το Σύνδεσμο Επιχειρήσεων 
Πληροφορικής Βορείου Ελλάδος, ένας εκπρόσωπος από 
το Εμπορικό και Βιομηχανικό Επιμελητήριο Θεσσαλο¬ 
νίκης, ένας εκπρόσωπος από το Τεχνικό Επιμελητήριο 
Ελλάδος (Τμήμα Κεντρικής Μακεδονίας), ένας εκπρό¬ 
σωπος του Οργανισμού Λιμένος Θεσσαλονίκης, ένας 
εκπρόσωπος από την εταιρεία με την επωνυμία «Διε- 
θνής'Εκθεση Θεσσαλονίκης Α.Ε.», ένας εκπρόσωπος από 
την Τεχνόπολη Θεσσαλονίκης και ένας εκπρόσωπος 
από το Οικονομικό Επιμελητήριο Ελλάδος. Τα μέλη της 
Επιτροπής να προέρχονται από τον επιχειρηματικό, τον 
επιστημονικό - τεχνικό και τον ερευνητικό χώρο, τόσο 
από την Ελλάδα όσο και από το εξωτερικό και πρέπει 
να διακρίνονται για τις ειδικές γνώσεις και την εμπει¬ 
ρία τους επί θεμάτων που ορίζονται από το σκοπό 
της Εταιρείας. Η θητεία των μελών της Επιτροπής της 
είναι τριετής και μπορεί να ανανεώνεται για μία φορά. 
Τα λειτουργικά έξοδα της Επιτροπής, όπως ενδεικτικά 
τα έξοδα μετακίνησης των μελών, αναλώσιμα υλικά - 
γραφική ύλη κ.λπ., βαρύνουν τον προϋπολογισμό της 
Α.Ζ.Κ. Α.Ε.. 

3. Η Επιτροπή συνέρχεται τακτικά μία φορά κάθε έξι 
μήνες και εκτάκτως κατά την κρίση του Προέδρου της 
ή μετά από αίτημα του Δ.Σ. ή του Υπουργού Μακεδονί¬ 
ας και Θράκης. Η γραμματειακή υποστήριξη του έργου 
της Επιτροπής διενεργείται από τους υπαλλήλους της 
Εταιρείας.» 

Άρθρο 13 

Το άρθρο 14 του ν. 3489/2006, όπως αντικαταστάθηκε 
από το άρθρο 21 του ν. 4072/2012, αντικαθίσταται ως 
εξής: 

«Αρθρο 14 

Αρμοδιότητες της Επιτροπής 

1. Η Επιτροπή αποτελεί όργανο κοινωνικού και επι¬ 
στημονικού διαλόγου επί θεμάτων που αφορούν στο 
στρατηγικό σχεδίασμά και την εφαρμογή της πολιτικής 
βιώσιμης ανάπτυξης της Ζ.ΚΑΙ.Θ., καθώς και επί θεμά¬ 
των πολιτικής ανάπτυξης της έρευνας, της καινοτομίας, 
της διασύνδεσης των επιχειρήσεων με την έρευνα και 
την καινοτομία και της προώθησης της επιχειρηματι¬ 
κότητας σε καινοτόμους δραστηριότητες, προϊόντα και 
υπηρεσίες. Η Επιτροπή, στο πλαίσιο της αποστολής της, 
συντάσσει προτάσεις και εισηγήσεις για τα θέματα του 
προηγούμενου εδαφίου σε τακτικά διαστήματα κατά τις 
προγραμματισμένες συνεδριάσεις της. 

Επίσης, η Επιτροπή μπορεί να διατυπώνει και ειση¬ 
γήσεις προς τον Υπουργό Μακεδονίας και Θράκης επί: 

α) του περιεχομένου και της εφαρμογής του Στρατη¬ 
γικού Σχεδίου Ανάπτυξης της Ζ.ΚΑΙ.Θ., 
β) του περιεχομένου και της εφαρμογής του επιχει¬ 
ρησιακού σχεδίου της Εταιρείας, 
γ) του ετήσιου προϋπολογισμού της Εταιρείας, καθώς 
και της έκθεσης τεκμηρίωσής του, 
δ) του ετήσιου απολογισμού της Εταιρείας, 
ε) της ετήσιας έκθεσης για την πορεία της έρευνας 
και της καινοτομίας στη Ζ.ΚΑΙ.Θ., 
στ) κάθε άλλου θέματος, για το οποίο ζητά τη συνδρο¬ 
μή της το Δ.Σ. ή ο Υπουργός Μακεδονίας και Θράκης. 


2. Η Επιτροπή μπορεί να ζητά στοιχεία και πληροφο¬ 
ρίες για θέματα που εμπίπτουν στην αποστολή της 
από κάθε φορέα του Δημόσιου, ευρύτερου δημόσιου 
και ιδιωτικού φορέα της Ελλάδας ή του εξωτερικού. 
Ειδικά οι φορείς του Δημόσιου και ευρύτερου δημόσιου 
τομέα οφείλουν να διαβιβάζουν τα αιτούμενα στοιχεία 
χωρίς καθυστέρηση. Ο Πρόεδρος της Επιτροπής μπο¬ 
ρεί, κατά τις συνεδριάσεις της, να καλεί εκπροσώπους 
των φορέων του προηγούμενου εδαφίου, προκειμένου 
να αναπτύσσουν προφορικά, ενώπιον της, τις απόψεις 
τους επί θεμάτων της αρμοδιότητάς τους.» 

Άρθρο 14 

Το τέταρτο εδάφιο της παραγράφου 1γ, όπως αυτή 
προστέθηκε στο άρθρο 2 του ν. 3845/2010 (Α' 65) με την 
παράγραφο 1 του άρθρου 3 της από 31.12.2012 Πράξης 
Νομοθετικού Περιεχομένου η οποία κυρώθηκε με το 
άρθρο 48 του ν. 4111/2013 (Α' 86), αντικαθίσταται από 
1.8.2013 ως εξής: 

«Η ΕΑΠ υποχρεούται για τους μισθοδοτούμενους 
υπαλλήλους που περιλαμβάνονται στο ως άνω οριστικο- 
ποιημένο αρχείο, να ελέγχει τις αποδοχές που αποστέλ¬ 
λει η εκκαθαρίζουσα αρχή και να τις συγκρίνει με τις 
αντίστοιχες της προηγούμενης μισθολογικής περιόδου 
από εκείνη κατά την οποία ετέθησαν σε διαθεσιμότητα 
ή αργία.» 

Άρθρο 15 

1. Το πρώτο εδάφιο της παρ. 1 του άρθρου 271 του 
ν.δ. 86/1969 (Α' 7) αντικαθίσταται ως εξής: 

«Κατάσχονται και δημεύονται από τα δασικά όργανα, 
τα αστυνομικά όργανα και από τους αναγνωριζόμενους 
φύλακες Θήρας των Κυνηγετικών Οργανώσεων του άρ¬ 
θρου 267 του παρόντος, τα δασικά προϊόντα:». 

2. Στο τέλος της παρ. 8 του άρθρου 271 του ν.δ. 86/ 
1969 (Α' 7) προστίθεται νέο εδάφιο ως εξής: 

«Κατά την ενάσκηση των καθηκόντων αυτών οι ανα¬ 
γνωριζόμενοι φύλακες Θήρας των Κυνηγετικών Οργα¬ 
νώσεων του άρθρου 267 του παρόντος υπάγονται στον 
αρμόδιο φορέα για την προστασία και διαχείριση των 
δημοσίων δασών της χώρας, η διάθεση δε αυτών γίνεται 
με απόφαση της Κυνηγετικής Συνομοσπονδίας.» 

Άρθρο 16 

Η προθεσμία της παρ. 3α του άρθρου 30 του ν. 3889/ 
2010 (Α' 182), όπως ισχύει, παρατείνεται μέχρι 30.9.2013. 
Η προθεσμία του δεύτερου εδαφίου της παρ. 2 του 
άρθρου 31 του ν. 3937/2011 (Α' 60), η οποία αφορά σε 
μελέτες έγκρισης ή αναθεώρησης ΓΠΣ ή ΣΧΟΟΑΠ που 
έχουν ενταχθεί σε κοινοτικά προγράμματα χρηματοδό¬ 
τησης μέχρι 31.12.2011 παρατείνεται μέχρι τις 30.9.2013. 

Άρθρο 17 

Η περίπτωση 1 της υποπαραγράφου ΙΑ2 της παρ. ΙΑ 
του άρθρου πρώτου του ν. 4152/2013 αναδιατυπώνεται 
ως εξής: 

«1. Ληξιπρόθεσμες οφειλές προς τους Φορείς Κοινω¬ 
νικής Ασφάλισης πλην του ΝΑΤ, υπάγονται στη ρύθμιση 
«νέας αρχής» και καταβάλλονται ως ακολούθως: 

α. Κεφαλαιοποίησή τους, συμπεριλαμβανομένων και 
των πάσης φύσεως προσαυξήσεων μέχρι τις 31.12.2012 
και καταβολή αυτών εφάπαξ ή σε ισόποσες μηνιαίες 
δόσεις, όπως αυτές προσδιορίζονται στην αίτηση, με 

τις εξής αντίστοιχες εκπτώσεις επί των κάθε είδους 
προσαυξήσεων, πρόσθετων τελών και λοιπών επιβα¬ 
ρύνσεων. Η μείωση είναι της τάξης του 25% στις προ¬ 
σαυξήσεις εάν το χρέος εξοφληθεί μέχρι 30.6.2017, 30% 
εάν εξοφληθεί μέχρι 30.6.2016, 35% εάν εξοφληθεί μέχρι 
30.6.2015, 40% εάν εξοφληθεί μέχρι 30.6.2014 και 50% 
εάν εξοφληθεί μέχρι 1.7.2013. 

β. Οι οφειλέτες πρέπει να προσκομίζουν φορολογική 
ενημερότητα ή βεβαίωση οφειλής κατά περίπτωση, προ- 
κειμένου να αξιολογείται η δυνατότητα ανταπόκρισης 
στην παρούσα ρύθμιση.» 

Άρθρο 18 

Αποζημίωση παθόντων από εγκληματικές ενέργειες 

1. Φυσικά ή νομικά πρόσωπα που είναι κάτοχοι ή 
κύριοι κινητών ή ακίνητων πραγμάτων δικαιούνται απο¬ 
ζημίωσης από την οικεία Περιφέρεια για υλικές ζημίες, 
που υφίστανται ή υπέστησαν από εγκληματικές ενέρ¬ 
γειες, που στρέφονται κατά κρατικού λειτουργού ή της 
περιουσίας του, με αφορμή την άσκηση των καθηκόντων 
του. Στην περίπτωση αυτή ο έλεγχος διενεργείται και 
η ακριβής έκταση της ζημίας προσδιορίζεται από τις 
αρμόδιες τεχνικές υπηρεσίες της Περιφέρειας. Αν το 
αντικείμενο που καταστράφηκε ή εβλάφθη ήταν ασφα¬ 
λισμένο, αξίωση αποζημίωσης κατά της Περιφέρειας 
υπάρχει μόνο για το επιπλέον της δικαιούμενης ασφα¬ 
λιστικής αποζημίωσης ποσό. 

2. Η αποζημίωση για αποκατάσταση υλικών ζημιών σε 
ακίνητα επιτρέπεται να χορηγείται στους μισθωτές ή 
σε όσους έχουν από οποιαδήποτε νόμιμη αιτία αποδε¬ 
δειγμένα τη νομή των εν λόγω ακινήτων, εφόσον δεν 
υποβληθεί σχετική προς τούτο αίτηση εκ μέρους των 
κυρίων εντός εξήντα (60) ημερών από την επέλευση 
του γεγονότος ή από τη δημοσίευση του παρόντος, 
προκειμένου περί πράξεων, που έγιναν προ της δημο¬ 
σίευσης αυτού. 

3. Ο κατά τα ως άνω λαμβάνων την αποζημίωση υπο- 
χρεούται στην άμεση αποκατάσταση των ζημιών μετά 


την είσπραξη της αποζημίωσης. Σε περίπτωση μη συμ¬ 
μόρφωσης αυτού, του καταλογίζεται από τη διεύθυνση 
πολεοδομίας της Περιφέρειας, στην οποία συνέβη το 
γεγονός, το ποσό της εισπραχθείσας αποζημίωσης, το 
οποίο προσαυξάνεται με το νόμιμο τραπεζικό τόκο από 
την ημερομηνία της είσπραξής της. Οι αποζημιώσεις που 
καταβάλλονται από την Περιφέρεια για τις υλικές ζημίες 
από τις ανωτέρω πράξεις δεν υπόκεινται σε οποιοδή- 
ποτε τέλος ή κράτηση. 

4. Με κοινή απόφαση των Υπουργών Εσωτερικών και 
Οικονομικών ρυθμίζεται κάθε λεπτομέρεια, αναγκαία 
για την εφαρμογή του παρόντος άρθρου. 

Άρθρο 19 

1. Εγκρίνεται το τοπικό ρυμοτομικό σχέδιο του χώρου 
της Πανεπιστημιούπολης Κοζάνης στην εκτός σχεδί¬ 
ου περιοχή του Παϊάμπορου της Δημοτικής Ενότητας 
Κοζάνης του Δήμου Κοζάνης για την ανέγερση κτι¬ 
ρίων του Πανεπιστημίου Δυτικής Μακεδονίας, με τον 
καθορισμό οδών, πεζοδρόμων, χώρων κοινόχρηστου 
πρασίνου, κοινόχρηστων χώρων, εγκαταστάσεων διοί¬ 
κησης, συγκροτημάτων σχολών και βιβλιοθηκών, κτιρίων 
φοιτητικής μέριμνας, αθλητικών εγκαταστάσεων, όπως 
ο χώρος φαίνεται περικλειόμενος με ρυμοτομική γραμμή 

και τα στοιχεία XI, Χ2, Χ3.Χ32, Χ39.Χ37, Χ87.Χ70, 

Χ67.Χ61, Χ46.Χ48, Χ52.Χ60, XI στα δύο (2) πρωτό¬ 

τυπα διαγράμματα σε κλίμακα 1:1.000 που θεωρήθηκαν 
από τον Προϊστάμενο της Διεύθυνσης Τοπογραφικών 
Εφαρμογών του Υπουργείου Περιβάλλοντος, Ενέργει¬ 
ας και Κλιματικής Αλλαγής και που αντίτυπά τους σε 
φωτοσμίκρυνση δημοσιεύονται με τον παρόντα νόμο 
στην Εφημερίδα της Κυβερνήσεως. 

2. Στον παραπάνω καθοριζόμενο χώρο ορίζονται οι 
όροι και οι περιορισμοί δόμησης ως εξής: 

α) Καθορίζονται οι όροι και περιορισμοί δόμησης ανά 
οικοδομικό τετράγωνο, σύμφωνα με τον παρακάτω πί¬ 
νακα, ως εξής: 

Ο.Τ. 

Είδος χρήσής Γης 

Αρτιότητα 

Σ.Δ. 

Κάλυψη 

Μέγιστο ύψος 

Ο.Τ.Ια, 2α 

ΕΓΚΑΤΑΣΤΑΣΕΙΣ 

ΔΙΟΙΚΗΣΗΣ 

5 στρ. 

0,20 

15% 

15,00μ για το 80% του παραπάνω επι¬ 
τρεπόμενου ποσοστού κάλυψης των 
Ο.Τ. (ήτοι για Π.Κ. 12% των Ο.Τ.) και 
20,00μ για το 20% του παραπάνω επι¬ 
τρεπόμενου ποσοστού κάλυψης των 
Ο.Τ. (ήτοι για Π.Κ. 3% των Ο.Τ.) 

Ο.Τ. 3α, 
3β 

ΣΥΓΚΡΟΤΗΜΑΤΑ 
ΣΧΟΛΩΝ ΚΑΙ 
ΒΙΒΛΙΟΘΗΚΗΣ 

5 στρ. 

0,30 

20% 

15,00μ. 

Ο.Τ. 4α 

ΣΥΓΚΡΟΤΗΜΑΤΑ 

ΣΧΟΛΩΝ 

5 στρ. 

0,30 

20% 

15,00μ. 

Ο.Τ. 5 

ΕΓΚΑΤΑΣΤΑΣΕΙΣ 

ΦΟΙΤΗΤΙΚΗΣ 

ΜΕΡΙΜΝΑΣ 

5 στρ. 

0,20 

15% 

15,00μ. 

Ο.Τ. 6α, 
6β, 7α 

ΑΘΛΗΤΙΚΕΣ 

ΕΓΚΑΤΑΣΤΑΣΕΙΣ 

5 στρ. 

0,10 

20% 

15,00μ. 

Ο.Τ. 8, 9 

ΧΩΡΟΙ 

ΚΟΙΝΟΧΡΗΣΤΟΥ 

ΠΡΑΣΙΝΟΥ 

5 στρ. 

0,022 

5% 

4,50μ. 

Ο.Τ. 1β, 
2β, 3γ, 3δ, 
3ε, 4β και 
4γ 

ΚΟΙΝΟΧΡΗΣΤΟΙ ΧΩΡΟΙ ΠΡΑΣΙΝΟΥ - ΑΚΑΤΑΛΛΗΛΕΣ ΓΙΑ ΔΟΜΗΣΗ ΠΕΡΙΟΧΕΣ 


β) Πριν την έγκριση των Μελετών και την έκδοση 
Αδειών Δόμησης εκπονούνται γεωτεχνικές μελέτες για 
τη θεμελίωση των κτιριακών εγκαταστάσεων και γεω¬ 
φυσικές διασκοπήσεις όπου αυτό απαιτηθεί 
3. α) Σε κάθε περίπτωση πριν την έναρξη οποιοσδή¬ 
ποτε οικοδομικής εργασίας οι ρυθμίσεις των ανωτέρω 
παραγράφων θα πρέπει να εναρμονίζονται με το ισχύον 
Γ.Π.Σ. (Γενικό Πολεοδομικό Σχέδιο) κατά το χρόνο έκ¬ 
δοσης της άδειας δόμησης. 

β) Σε κάθε περίπτωση πριν την έναρξη οποιοσδήποτε 
οικοδομικής εργασίας απαιτείται η έγκριση, κατά τις 
κείμενες διατάξεις, Στρατηγικής Μελέτης Περιβαλλοντι¬ 


κών Επιπτώσεων (Σ.Μ.Π.Ε.) ως απαραίτητη προϋπόθεση. 

γ) Για τη συνδρομή των προϋποθέσεων της παρούσας 
παραγράφου εκδίδεται μετά από αίτημα του αρμόδι¬ 
ου φορέα διαπιστωτική πράξη από τον αρμόδιο Γ ενικό 
Γραμματέα Χωροταξίας και Αστικού Περιβάλλοντος του 
Υπουργείου Περιβάλλοντος, Ενέργειας και Κλιματικής 
Αλλαγής. 

Άρθρο 20 
Έναρξη ισχύος 

Η ισχύς του παρόντος νόμου αρχίζει από τη δημοσί¬ 
ευσή του στην Εφημερίδα της Κυβερνήσεως. 

Παραγγέλλομε τη δημοσίευση του παρόντος στην Εφημερίδα της Κυβερνήσεως και την εκτέλεσή του ως 
νόμου του Κράτους. 

Αθήνα, 2 Σεπτεμβρίου 2013 

Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΚΑΡΟΛΟΣ ΓΡ. ΠΑΠΟΥΛΙΑΣ 

ΟΙ ΥΠΟΥΡΓΟΙ 


ΟΙΚΟΝΟΜΙΚΩΝ 

ΙΩΑΝΝΗΣ ΣΤΟΥΡΝΑΡΑΣ 

ΕΣΩΤΕΡΙΚΩΝ 

ΙΩΑΝΝΗΣ ΜΙΧΕΛΑΚΗΣ 

ΔΙΟΙΚΗΤΙΚΗΣ ΜΕΤΑΡΡΥΘΜΙΣΗΣ 
ΚΑΙ ΗΛΕΚΤΡΟΝΙΚΗΣ ΔΙΑΚΥΒΕΡΝΗΣΗΣ 

ΚΥΡΙΑΚΟΣ ΜΗΤΣΟΤΑΚΗΣ 

ΠΕΡΙΒΑΛΛΟΝΤΟΣ, ΕΝΕΡΓΕΙΑΣ 
ΚΑΙ ΚΛΙΜΑΤΙΚΗΣ ΑΛΛΑΓΗΣ 

ΙΩΑΝΝΗΣ ΜΑΝΙΑΤΗΣ 

ΔΙΚΑΙΟΣΥΝΗΣ, ΔΙΑΦΑΝΕΙΑΣ 
ΚΑΙ ΑΝΘΡΩΠΙΝΩΝ ΔΙΚΑΙΩΜΑΤΩΝ 

ΧΑΡΑΛΑΜΠΟΣ ΑΘΑΝΑΣΙΟΥ 


ΑΝΑΠΛΗΡΩΤΗΣ ΥΠΟΥΡΓΟΣ 
ΟΙΚΟΝΟΜΙΚΩΝ 

ΧΡΗΣΤΟΣ ΣΤΑΪΚΟΥΡΑΣ 

ΑΝΑΠΤΥΞΗΣ ΚΑΙ ΑΝΤΑΓΩΝΙΣΤΙΚΟΤΗΤΑΣ 

ΚΩΝΣΤΑΝΤΙΝΟΣ ΧΑΤΖΗΔΑΚΗΣ 

ΕΡΓΑΣΙΑΣ, ΚΟΙΝΩΝΙΚΗΣ ΑΣΦΑΛΙΣΗΣ 
ΚΑΙ ΠΡΟΝΟΙΑΣ 

ΙΩΑΝΝΗΣ ΒΡΟΥΤΣΗΣ 

ΑΝΑΠΛΗΡΩΤΗΣ ΥΠΟΥΡΓΟΣ 
ΠΕΡΙΒΑΛΛΟΝΤΟΣ, ΕΝΕΡΓΕΙΑΣ 
ΚΑΙ ΚΛΙΜΑΤΙΚΗΣ ΑΛΛΑΓΗΣ 

ΣΤΑΥΡΟΣ ΚΑΛΑΦΑΤΗΣ 

ΜΑΚΕΔΟΝΙΑΣ ΚΑΙ ΘΡΑΚΗΣ 

ΘΕΟΔΩΡΟΣ ΚΑΡΑΟΓΛΟΥ 


Θεωρήθηκε καί τέθηκε η Μεγάλη Σφραγίδα του Κράτους. 
Αθήνα, 3 Σεπτεμβρίου 2013 

Ο ΕΠΙ ΤΗΣ ΔΙΚΑΙΟΣΥΝΗΣ ΥΠΟΥΡΓΟΣ 

ΧΑΡΑΛΑΜΠΟΣ ΑΘΑΝΑΣΙΟΥ 

ΕΘΝΙΚΟ ΤΥΠΟΓΡΑΦΕΙΟ 

ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 


ΤΙΜΗ ΠΩΛΗΣΗΣ ΦΥΛΛΩΝ ΤΗΣ ΕΦΗΜΕΡΙΔΑΣ ΤΗΣ ΚΥΒΕΡΝΗΣΕΩΣ 


Σε έντυπη υοοιρή: 

• Για τα Φ.Ε.Κ. από 1 έως 16 σελίδες σε 1 € προσαυξανόμενη κατά 0,20 € για κάθε επιπλέον οκτασέλιδο ή μέρος αυτού. 

• Για τα φωτοαντίγραφα Φ.Ε.Κ. σε 0,15 € ανά σελίδα. 

Σε υορφιί ΡΥΡ/ΟΡ: 


Τεύχος 

Ετήσια έκδοση 

Τριμηνιαία έκδοση 

Μηνιαία έκδοση 

Α' 

150 € 

40 € 

15 € 

Β' 

300 € 

80 € 

30 € 

Γ' 

50 € 

- 

- 

Υ.Ο.Δ.Δ. 

50 € 

- 

- 

Δ' 

110 € 

30 € 

- 


Τεύχος 

Ετήσια έκδοση 

Τριμηνιαία έκδοση 

Μηνιαία έκδοση 

Α.Α.Π. 

110 € 

30 € 

- 

Ε.Β.Ι. 

100 € 

- 

- 

Α.Ε.Δ. 

5 € 

- 

- 

Δ.Δ.Σ. 

200 € 

- 

20 € 

Α.Ε.-Ε.Π.Ε. 

- 

- 

100 € 


• Η τιμή πώλησης μεμονωμένων Φ.Ε.Κ. σε μορφή σά-τοπι από εκείνα που διατίθενται σε ψηφιακή μορφή και μέχρι 100 σελίδες, σε 5 € 
προσαυξανόμενη κατά 1 € ανά 50 σελίδες. 


ΕΤΗΣΙΕΣ ΣΥΝΔΡΟΜΕΣ Φ.Ε.Κ. 


Τεύχος 

Έντυπη μορφή 

Δ' 

160 € 

Α.Α.Π. 

160 € 

Ε.Β.Ι. 

65 € 

Α.Ε.Δ. 

10 € 


Τεύχος 

Έντυπη μορφή 

Α.Ε.-Ε.Π.Ε. 

2.250 € 

Δ.Δ.Σ. 

225 € 

Α.Σ.Ε.Π. 

70 € 

Ο.Π.Κ. 

- 


Τεύχος 

Έντυπη μορφή 

Α' 

225 € 

Β' 

320 € 

Γ' 

65 € 

Υ.Ο.Δ.Δ. 

65 € 


• Το τεύχος Α.Σ.Ε.Π. (έντυπη μορφή) θα αποστέλλεται σε συνδρομητές ταχυδρομικά, με την επιβάρυνση των 70 €, ποσό το οποίο αφορά 
τα ταχυδρομικά έξοδα. 


• Η καταβολή γίνεται σε όλες τις Δημόσιες Οικονομικές Υπηρεσίες (Δ.Ο.Υ.).Το πρωτότυπο διπλότυπο (έγγραφο αριθμ. πρωτ. 9067/28.2.2005 
2η Υπηρεσία Επιτρόπου Ελεγκτικού Συνεδρίου) με φροντίδα των ενδιαφερομένων, πρέπει να αποστέλλεται ή να κατατίθεται 
στο Εθνικό Τυπογραφείο (Καποδιστρίου 34, Τ.Κ. 104 32 Αθήνα). 

• Σημειώνεται ότι φωτοαντίγραφα διπλοτύπων, ταχυδρομικές Επιταγές για την εξόφληση της συνδρομής, δεν γίνονται δεκτά 
και θα επιστρέφονται. 

• Οι οργανισμοί τοπικής αυτοδιοίκησης, τα νομικά πρόσωπα δημοσίου δικαίου, τα μέλη της'Ενωσης Ιδιοκτητών Ημερησίου Τύπου 
Αθηνών και Επαρχίας, οι τηλεοπτικοί και ραδιοφωνικοί σταθμοί, η Ε.Σ,Η.Ε.Α, τα τριτοβάθμια συνδικαλιστικά όργανα και οι τρι¬ 
τοβάθμιες επαγγελματικές ενώσεις δικαιούνται έκπτωσης πενήντα τοις εκατό (50%) επί της ετήσιας συνδρομής. 

• Το ποσό υπέρ ΤΑ.Π.Ε.Τ. (5% επί του ποσού συνδρομής), καταβάλλεται ολόκληρο (Κ.Α.Ε. 3512) και υπολογίζεται πριν την έκ¬ 
πτωση. 

• Στην Ταχυδρομική συνδρομή του τεύχους Α.Σ.Ε.Π. δεν γίνεται έκπτωση. 


Πληροφορίες για δημοσιεύματα που καταχωρίζονται στα Φ.Ε.Κ. στο τηλ.: 210 5279000. 
Φωτοαντίγραφα παλαιών Φ.Ε.Κ.: τηλ.: 210 8220885. 

Τα φύλλα όλων των τευχών της Εφημερίδας της Κυβερνήσεως διατίθενται δωρεάν σε ηλεκτρονική μορφή 
από την ιστοσελίδα του Εθνικού Τυπογραφείου (νννννν.βί. 91 ·) 


Ηλεκτρονική Διεύθυνση: Ιι1ίρ://νννννν.β1.9Γ - β-ιπαΜ: ννβόπΐ33ΐ6Γ.βΙ@βί.9Γ 


ΟΙ ΥΠΗΡΕΣΙΕΣ ΕΞΥΠΗΡΕΤΗΣΗΣ ΠΟΛΙΤΩΝ ΛΕΙΤΟΥΡΓΟΥΝ ΚΑΘΗΜΕΡΙΝΑ ΑΠΟ 08=00 ΜΕΧΡΙ 13=30 


ΑΠΟ ΤΟ ΕΘΝΙΚΟ ΤΥΠΟΓΡΑΦΕΙΟ 


* 01001820509130012 * 



ΚΑΠΟΔΙΣΤΡΙΟΥ 34 * ΑΘΗΝΑ 104 32 * ΤΗΛ. 210 52 79 000 * ΡΑΧ 210 52 21 004 












































































